Cioloș spune că PNL și PSD au de câștigat dacă devine premier. Liderul USR, despre Iohannis: Nu ştiu care au fost motivele reale.
Dacian Cioloş a anunțat duminică prezentarea în faţa Comitetului Politic al USR lista cabinetului şi programul de guvernare cu care USR va merge în Parlament. Într-o postare pe Facebook, preşedintele USR îi mulţumeşte lui Iohannis pentru încredere, dar spune că nu știe care au fost "motivele reale ale deciziei". Totodată, el spune că PNL și PSD ar avea de câștigat din punct de vedere politică dacă guvernul pe care îl propune ar fi votat de Parlament.
Dacian Cioloş prezintă astăzi în faţa Comitetului Politic al USR reunit în procedură de urgenţă lista cabinetului şi programul de guvernare cu care USR va merge în Parlament."Datoria mea, ca politician, e să răspund tuturor întrebărilor, iar cei care vor să ştie de ce nu am depus mandatul primit de la preşedintele României au dreptul să întrebe şi să li se răspundă. Mergem până la capăt pentru simplul fapt că politicianul român trebuie să-i redea cetăţeanului român încrederea în stat şi în capacitatea acestuia de a-i apăra interesele cât mai bine cu putinţă. Politicianul poate lua decizii bune sau proaste, dar cel puţin la fel de importantă precum decizia în sine (şi rezultatul acesteia) este buna-credinţă pe care se fundamentează decizia sa. A greşi e cât se poate de uman, a fi lipsit de onestitate şi de bună-credinţă este o lipsă de caracter în momente calme şi o ticăloşie în momente de criză. Suntem într-o criză sistemică pentru că nimeni nu mai crede o vorbă ieşită din gura unui politician. Vom trece peste această criză dacă vom începe să redăm încrederea cetăţenilor în gesturile şi în acţiunile noastre", scrie Cioloş pe Facebook.Potrivit acestuia, este o criză de durată, pentru că nu se poate rezolva o problemă care a trenat 30 de ani în câteva luni."Criza sanitară este un rezultat al lipsei de încredere în instituţii înainte de orice. Criza energetică este o criză europeană şi globală care va afecta în cel mai dur mod cu putinţă România. Din nefericire, aceste săptămâni nu au contribuit la creşterea încrederii cetăţenilor în capacitatea politicului de a rezolva probleme, ba dimpotrivă. Cred că este nevoie de multă onestitate în perioada care vine, pentru că avem doar două soluţii: o criză totală care va duce la implozia sistemului şi la o perioadă de extremism şi populism sau recâştigarea încrederii în noi, care să se facă onest şi prin muncă reală. Şi, pentru că onestitatea este valoarea de bază, trebuie spus că, paradoxal, foarte probabil suntem singura soluţie pentru momentul de faţă, care convine tuturor forţelor politice în momentul în care ne găsim. Mergem mai departe, pentru că am putea fi o soluţie convenabilă întregii clase politice. Votul din Parlament va decide", spune el.Cioloş spune că va prezenta Biroului Naţional USR şi Comitetului Politic USR o listă de miniştri şi va fi votată pentru a ajunge în Parlament."Vom merge până la capăt, pentru că avem de ales dacă respectăm mecanismele politice, funcţionarea democraţiei şi interesele de moment ale unor actori politici. Să nu vă închipuiţi că am ajuns noi să formăm un guvern monocolor pentru că nimeni altcineva nu-şi doreşte să ocupe scaune de miniştri. Am ajuns pentru că, în contextul momentului, noi facem mai puţine calcule politice decât celelalte partide despre care cred că, pur şi simplu, sunt captive propriilor analize şi speranţei că la sfârşit vor avea de câştigat mai mult decât competitorii lor. Noi suntem mult mai sensibili la critică şi la interacţiunea cu publicul nostru şi am fost împinşi în faţă de această gândire optimistă şi curajoasă. Vom vedea la sfârşit cine a avut dreptate, dar nu regretăm niciun moment faptul că am făcut acest pas, pentru că trebuie să existe o parte a societăţii şi a politicului care să creadă că se poate chiar şi atunci când pare că nu mai există speranţă. De aceea mergem noi până la capăt. Pentru că cetăţenii României trebuie să ştie că, indiferent de cât de dificilă este situaţia politică, mereu va exista cineva care să-si asume rezolvarea respectivei situaţii. Astăzi, suntem noi. Mâine, pot fi alţii", afirmă președintele USR PLUS.El adaugă că există "o aversiune şi o nervozitate" la adresa USR în PNL încă din campaniile electorale din 2019 şi 2020."Motivele sunt diferite, ţin de trecut şi nu vreau să mă refer la ele acum. Înţeleg perfect de ce există această emoţie la adresa noastră şi ştiu că în bună măsură ea este provocată de teama de nou. De aceea apare mereu ideea că nu vă puteţi înţelege cu noi. Poate că, dacă nu ar fi existat această teamă, Coaliţia ar fi funcţionat. Istoria e istorie, aşa că să ne uităm la ceea ce urmează. Eu sunt sincer convins că putem învăţa să lucrăm împreună dacă vom avea ocazia să cultivăm încrederea în relaţiile dintre noi. Acum, guvernul monocolor al USR poate fi o soluţie pentru ieşirea din criză. Lăsaţi-ne pe noi să înfruntăm această iarnă şi gândiţi pragmatic la cea mai bună soluţie politică pentru a salva ce se mai poate salva din proiectul politic început anul trecut", spune Cioloș.Indiferent de situaţie, Cioloş crede că şi pentru PSD tot USR poate fi o soluţie pentru a depăşi lunile care urmează: "Poate ne rupem gâtul şi veţi scăpa de noi sau poate vom reuşi să ţinem lucrurile sub control şi vă vom permite să vă număraţi liniştiţi procentele. Oricum ar fi, ieşiţi în câştig, pentru că sunt convins că nu vreţi să vă treziţi pe tavă cu o ţară demolată"."În finalul acestei mărturisiri, aş vrea să îi mulţumesc preşedintelui Iohannis pentru încrederea acordată odată cu acest mandat. Nu ştiu care au fost motivele reale ale acestei decizii, dar formal cred că trebuie să restabilim o relaţie funcţională între instituţiile statului român. Sunt conştient de teoriile care s-au vehiculat în spaţiul public privind această desemnare. Dar cred că e mare nevoie să construim o relaţie instituţională care să fie curăţată de nervozitate şi de cuvinte grele. Ce pot eu să fac e să port un dialog instituţional corect şi onest cu fiecare membru al sistemului democratic şi să ofer aceeaşi onestitate pe care am pus-o pe masă cetăţenilor. Nu e niciun câştig pentru nimeni să distrugem instituţii şi simboluri, pentru că tot noi singuri va trebui să le reconstruim. Ideea că ne vom vindeca prin pârjolire este greşită şi nocivă. Ne vom vindeca prin muncă, onestitate şi recunoaşterea greşelilor. Aşa că sper ca membrii Comitetului Politic al USR să ia deciziile cele mai bune, după cum sper că PNL şi PSD vor respecta întregul proces parlamentar. Fiecare parlamentar este liber să gândească cu propria sa minte şi să decidă cu propria sa conştiinţă. Indiferent de decizia pe care o vor lua, sper să fie împăcaţi şi mulţumiţi de votul propriu, pentru că o Românie mai bună nu e o Românie a USR sau una a PNL şi PSD. O Românie mai bună e una în care avem încredere în ce ne spune celălalt şi nu trăim în fiecare zi cu spaima că suntem minţiţi şi înşelaţi", îşi încheie Dacian Cioloş postarea.